Caminant cap Ítaca: de maig 2011\nBrussel·les, capital de l’Europa reunificada i d’un país fracturat, mereix una escapada turística, curta o llarga. Més enllà de les institucions europees, l’antiga capital de l’imperi on no es ponia mai el sol de Carles I (V per a Bèlgica) no deixa mai de sorprendre al visitant ocasional, ni l’incorregible reincident.\nGrand Place amb la catifa de flors del 15 d'agost\nTot i les desoladores ferides arquitectòniques deixades per l’urbanisme salvatge de la postguerra, Brussel·les conserva encants per seduir tot tipus de viatger, des de l’apassionat de l’art i l’arquitectura fins a l’exigent gourmet, passant per l’amant de la cervesa o la xocolata, l’escodrinyador de paradetes, l’aficionat al còmic i el noctàmbul impenitent.\nLa primavera i l’estiu són el moment ideal per visitar Brussel·les, ja que els dies són més llargs i lluminosos i la ciutat acull molts certàmens musicals i culturals. Però també l’hivern té els seus encants, amb el seu mercat nadalenc i la ciutat engalanada, malgrat el fred, la grisaille i la pluja freqüent.\nLa visita de la capital belga ha de començar per la Grand-Place, el majestuós conjunt d’edificis que va meravellar Victor Hugo i que és considerada com una de les places més boniques del món.\nLa Grand Place s’ha de visi-tar al matí quan el sol fa resplendir els daurats de les majestuoses cases dels gremis que envolten l’impressionant ajuntament gòtic i la seva vertiginosa torre de 96 metres d’altura. Però també s’hi ha de tornar a la nit per deixar-se subjugar per l’aspecte misteriós i màgic que confereixen les ombres i les llums als contorns i relleus dels edificis.\nLes terrasses i cafès de la Grand Place constitueixen un lloc ideal per començar a descobrir i degustar algun dels més de 250 tipus de cervesa que existeixen a Bèlgica. Aquells que vulguin aprofundir els seus coneixements sobre aquesta verdadera passió belga poden visitar el Museu de la Cervesa a l’antiga casa gremial dels cervesers, que està situada en un angle de la plaça.\nA prop de la Grand Place hi ha l’estatueta del cèlebre Mannequen Pis, que simbolitza l’esperit rebel de la ciutat i que disposa d’un guarda-roba amb més de 800 vestits diferents, inclòs el de l’equip del Barça i la indumentària tradicional catalana.\nPer anar fins a la catedral gòtica de Sant Miquel i Santa Gúdula des de la Grand Place és aconsellable passar per les senyorials Galeries Reials de Saint- Hubert, que des de la seva inauguració l’any 1847 s’han convertit en un enclavament clàssic de la capital belga.\nLes galeries, amb les seves botigues, llibreries, cafès, restaurants, el seu teatre i el seu cine, són un lloc de pas gairebé obligat per a qualsevol persona que es desplaça pel centre de la ciutat. En l’extrem més pròxim a la catedral hi ha un popular i antic cafè amb un nom que crida l’atenció –A la Mort Subite (A la Mort Sobtada)– en honor a la marca de cervesa belga que té la mateixa denominació.\nUna altra zona del centre de visita obligada és el barri del Sablon, on es pot arribar caminant des de la Grand Place. El barri està dominat per l’església gòtica de Nostra Senyora del Sablon, considerada com un dels més bonics edificis del gòtic flamíger de Bèlgica.\nA prop de l’església hi ha el museu de Belles Arts, el novíssim museu Magritte i el Palau de Belles Arts (Bozar) amb les seves variades exposicions temporals, sala de concerts, teatre i la filmoteca. El Sablon està ple de botigues d’antiguitats i galeries d’art i els dissabtes i diu-menges es fa una fira d’antiguitats a la plaça.\nUna mica més enllà, a partir de l’església gòtica de Nostra Senyora de la Capella, s’estén el popular barri de Marolles, que compta amb un molt concorregut mercat diari d’ocasió, amb objectes i mobles vells, discos, llibres, roba i tota mena de trastos.\nA sobre de Marolles s’aixeca imponent el gegantí Palau de Justícia, un dels edificis més grans del món. D’estil clàssic grec-romà, mereix una visita (de dilluns a divendres) per les seves dimensions colossals.\nMural amb personatges de comic\nL’Atòmium, el símbol de l’Exposició Universal de 1958, és un altre dels referents de Brussel·les, encara que es troba en un extrem de la ciutat i s’ha d’utilitzar el metro (estació de Heysel) per poder-lo contemplar de prop.\nPer als amants de l’arquitectura, hi ha diferents rutes a través de la ciutat per admirar els edificis de l’Art Nouveau. També existeix una ruta a partir del Museu del Còmic (Centre Belge de la Bande Dessinée) per recórrer els grans murals pintats amb personatges de les historietes gràfiques que estan dispersos per la ciutat. El mateix museu és un edifici emblemàtic de l’Art Noveau de Victor Horta.\nSi el temps no acompanya, val la pena visitar, al parc del Cinquantenari, els museus d’Art i Història per la seva col·lecció arqueològica i antropològica, l’Autoworld per la seva col·lecció d’automòbils antics o el de l’Exèrcit per la col·lecció d’avions antics i moderns.\nActuació de Jazz a The Music Village\nBrussel·les és també una ciutat de contrastos socials i ètnics. A la zona de l’estació de Midi i entre el Parvis de Saint-Gilles i la porta medieval de Hal, encara hi queden bars i botigues de l’antic barri espanyol de la postguerra, mentre que en altres zones hi domina la cultura magribina (Molenbeek. Anderlecht i Schaerbeek) i subsahariana (Matonge).\nLa vida nocturna és molt animada al centre de la ciutat i en determinats punts dels diferents barris. No només hi ha bars i locals que no tanquen fins a l’alba, sinó que també s’hi pot escoltar un jazz excel·lent (The Music Village), ballar salsa fins a caure extenuat (Montecristo) i assaborir tot tipus de còctels (L’Archiduc). Al centre, la zona que hi ha al voltant de l’antic mercat de Saint-Gery està plena de bars i és molt popular entre els expatriats i els autòctons. Qui ha dit que Brussel·les sigui una ciutat avorrida?\nPublicat per Eliseo Oliveras a dijous, de maig 26, 2011 Cap comentari: Enllaços a aquest missatge\nEtiquetes de comentaris: Art Noveau, Atomium, Bèlgica, Bozar, Brussel·les, comic, Grand Place, Marolles, mural, museu, Sablon, turisme, viatge, viatjar\nPublicat per Eliseo Oliveras a dimecres, de maig 25, 2011 Cap comentari: Enllaços a aquest missatge\nTot bon belga adora les patates fregides i té la seva paradeta favorita on adquirir-les i on amanir-les amb fins a 28 tipus de salses diferents. La irresistible passió per les sempre presents 'frites' (patates fregides) és una de les poques coses que comparteixen sense disputa flamencs i francòfons, tan distanciats en la majoria de les altres qüestions en aquest país fracturat.\nMaison Antoine a la plaça Jourdan\nEls belgues mengen les 'frites' en cucurutxos de paper caminant pel carrer, als bars i cafès, asseguts en una plaça o còmodament instal·lats a casa al matí, migdia, tarda i fins i tot nit. Les 'frites' constitueixen una peça essencial del patrimoni culinari i cultural belga, molt més quotidianes que els també tradicionals musclos, malgrat el seu caràcter dietètic poc saludable. Les parades de fregits no sols són presents a tots els llocs estratègics de les ciutats belgues, sinó que s’escampen com bolets al llarg de les carreteres i autopistes.\nEl Govern való promociona activament el consum de 'frites' amb una setmana dedicada a la patata fregida per desembre, malgrat les protestes i les queixes dels metges i els nutricionistes, que consideren aquesta promoció perniciosa davant de l'epidèmia d'obesitat entre la població belga, en especial la francòfona, menys inclinada a les activitats esportives que la flamenca.\nAmb documents a la mà, els belgues s’atribueixen fins i tot la invenció de les patates fregides i qualifiquen els francesos d’imitadors poc afortunats. Un manuscrit de l’any 1781 de Joseph Gérard narra que ja hi havia la tradició d’elaborar patates fregides a la zona de Namur, Dinant i Andenne, al costat del riu Mosa, des de com a mínim 100 anys abans.\nFritland al vespre en el centra de la capital belga\nLes patates tallades en forma allargada i fregides van començar a utilitzar-se com a substitut dels tradicionals peixets fregits quan el riu es gelava i quan la pesca resultava escassa. Les patates precisament es tallaven de manera allargada per imitar els peixos que substituïen a les taules de la població més humil de la zona valona.\nEls belgues sostenen a més a més que el nom anglès de 'French Fries' no es refereix a que siguin d'origen francès, si no que la paraula 'french' deriva en aquest cas del verb utilitzat a Estats Units per referir-se a tallar en palets i que aquesta interpretació ja figurava en un llibre de receptes nord-americà de finals del segle XIX, abans de que els soldats d'Estats Units es familiaritzaren amb les patates fregides en el Front de l'Oest durant la Primera Guerra Mundial.\nFrança, fidel a la seva afició al 'grandeur' també reivindica la paternitat de les 'frites' i assegura que la seva existència està documentada ja en l'època de la gloriosa Revolució de 1789, on es coneixien com les patates del Pont-Neuf, per que allà es servien.\nL’opinió més arrelada sosté que la millor parada de fregits de Brussel·les· les és la Maison Antoine de la plaça Jourdan, al límit del barri europeu. Una reputació aconseguida gràcies a 61 anys de servei continu i consolidada a través de les guies de viatges, els blocs i els comentaris que deixen a Internet tant els belgues com els turistes.\nLa Maison Antoine va ser fundada el 1948 per Antoine Desmet i la seva dona quan van decidir abandonar la seva activitat de fregidoria ambulant de fira en fira per establir-se al cor d’Etterbeek. La petita barraca original s’ha transformat amb el pas dels anys en un quiosc amb un doble taulell gestionat per la quarta generació familiar i al davant de la qual hi ha gairebé permanentment una doble i llarga fila de clients per comprar les seves 'frites'.\nLa recentment renovada Frit-Flagey a la plaça Flagey\nPerò no tothom comparteix aquesta opinió i la petita fregidoria Frit-Flagey, recentment renovada, és considera per molts brussel·lesos com la millor de la ciutat. Situada a la plaça Flagey, un dels focus de la vida social de Brussel·les fora del barri antic, la petita barraca compta entre els seus fidels defensors la cèlebre escriptora Amélie Nothomb i manté també una cua gairebé permanent de clients.\nAlgunes altres parades de patates fregides ben populars a Brussel·les· les són Fritland, al centre de la ciutat; Clémentine, a la plaça Saint Job d’Uccle, i Charles, a la plaça Dumon de Stockel, per esmentar-ne tan sols uns pocs exemples.\nUns dies abans d'acabar el 2009, va tencar una altre de les fregidories més clàssiques de la capital, la paradeta Martin, a la plaça de Saint-Josse, després de 78 anys servint patates fregides a tot el popular barri de la capital. La noticia ocupà una capçalera de pàgina en el diaries belgues, de la mateixa manera que la premsa belga recollí àmpliament les múltiples movilitzacions ciutadanes que es van produir successivament per preservar la petita fregidoria de la plaça Flagey durant els avatars de les eternes obres de remodelació de l'indret que es menjaren literalment la plaça durant un pilot d'anys.\n(Vaig publicar una primera versió el 22 de gener de 2010)\nPublicat per Eliseo Oliveras a dimecres, de maig 25, 2011 1 comentari: Enllaços a aquest missatge\nEtiquetes de comentaris: Amelie Nothomb, Bèlgica, Brussel·les, cuina, cultura, fregida, Frit-Flagey, frites, Fritland, gastronomia, Maison Antoine, patata, tradició\nPublicat per Eliseo Oliveras a dissabte, de maig 21, 2011 Cap comentari: Enllaços a aquest missatge\n(Publicat originalment el 17 d'abril de 2011)\nLa crisi a Líbia està lluny de resoldre’s, però els gairebé dos mesos transcorreguts des de l’inici de la protesta popular contra el règim autoritari del coronel Muammar Gaddafi ja permeten extreure algunes lliçons sobre l’estratègia polític-militar de la Unió Europea (UE) que poden ser extrapolables a altres crisis internacionals.\nAvió de l'operació de l'OTAN a Líbia\nPrimer. La diplomàcia declarativa no serveix per a res, només tranquil·litza la consciència de qui les emet. Les pures declaracions de condemna de la repressió del règim de Gaddafi que va emetre inicialment la UE no van tenir, ni podien tenir cap resultat pràctic, perquè no anaven acompanyades de mesures de pressió adequades per intentar aturar aquesta repressió.\nSegon. Quan es declara públicament que un règim és il·legítim i ja no pot seguir dirigint un país, com va fer posteriorment la UE amb Gaddafi, s’ha d’estar disposat a adoptar immediatament totes les mesures polítiques, econòmiques i fins i tot militars necessàries per a enderrocar aquest règim i a recolzar activament l’oposició d’aquest país per tots els mitjans possibles sense escatimar recursos. Si no s’està disposat o preparat per a això, és millor llavors no trencar les relacions diplomàtiques amb aquest règim i intentar influir-hi a través d’incentius econòmics i polítics.\nVaixells de l'OTAN a la costa líbia\nLa UE va posar contra el mur el règim de Gaddafi, però després no va adoptar mesures contundents adequades per empènyer la seva caiguda. Fins i tot, l’adopció de sancions econòmiques es va produir amb una enorme lentitud.\nSi no hagués estat per la fermesa de França i la Gran Bretanya, que es van mobilitzar per obtenir un aval de l’ONU per a una intervenció militar limitada a Líbia, les forces de Gaddafi haurien escombrat la població rebel i haurien arribat fins a la frontera egípcia. Llavors, la UE hauria emès una vegada més una declaració de condemna inútil, però Gaddafi s’hauria consolidat en el poder i la revolta popular hauria estat aixafada, cosa que al seu torn hauria enviat un senyal demolidor per a les esperances de democratització al món àrab.\nNomés s’ha de recordar que el primer atac aeri francès a Líbia el 19 de març es va produir per evitar la imminent caiguda de Benghazi, l’últim bastió dels rebels, després que les forces de Gaddafi haguessin recuperat una darrere l’altra la majoria de les ciutats rebels davant la passivitat de la UE.\nTercer. Quan es decideix una intervenció militar, com en el cas actual de Líbia, s’ha de tenir prèviament una estratègia política clara dels objectius a curt, mitjà i llarg termini que es volen obtenir i els mitjans que s’està disposat a utilitzar. Aquesta estratègia és la gran absent de la intervenció a Líbia i explica els vaivens de les operacions.\nAvions de l'OTAN a l'operació a Líbia\nLa intervenció s’ha iniciat oficialment per protegir la població civil, però l’objectiu polític real hauria de ser fer possible l’enderrocament del règim de Gaddafi per la seva població, ja que la UE i la comunitat internacional no es poden permetre que es perpetuï en el poder un líder al qual s’ha decidit acusar de crims contra la humanitat i al qual el Tribunal Penal Internacional de l’ONU està preparant la seva imputació.\nL’absència d’una estratègia clara explica que els atacs de l’OTAN no hagin estat més contundents i no hagin destruït amb més intensitat i rapidesa les capacitats militars de Gaddafi per precipitar la seva caiguda. Aquesta falta d’una estratègia elaborada també explica l’escàs suport polític, econòmic i logístic als rebels. La UE i l’OTAN estan simplement reaccionant dia a dia l’evolució dels esdeveniments sobre el terreny sense un pla clar a llarg termini i això pot conduir a un conflicte de llarga durada i a un estacament de la situació, amb tota la perillosa inestabilitat regional i pèrdua de credibilitat occidental que genera.\nQuart. La crisi ha demostrat que la ministra europea d’Afers Estrangers, Catherine Ashton, no és la persona adequada per a aquest càrrec tan important i en el qual s’havien posat tantes esperances. En lloc de dissenyar i promoure una política exterior adequada per als interessos de la UE i de convèncer cada un dels 27 països de recolzar aquesta política, Ashton s’ha limitat a convertir-se en el portaveu d’Exteriors de la desunió dels Vint-i-set.\nCatherine Ashton al Consell de Ministres de l'UE\nLa falta de visió global internacional i geoestratègica, de coratge polític i d’iniciativa d’Ashton va quedar patent des de l’inici de la revolta àrab a Tunísia, es va agreujar en la crisi d’Egipte i s’ha transformat en un desastre en l’actual crisi de Líbia. Ashton fins i tot va preferir enviar una delegació a Trípoli enmig del conflicte en lloc d’enviar-la a Benghazi.\nAshton ha optat per l’actitud passiva d’assumir el mínim comú denominador de la divisió dels Vint-i-set, en lloc d’actuar hàbilment per sumar voluntats al voltant d’una política exterior europea coherent, com feia el seu antecessor en el càrrec, Javier Solana, amb moltíssims menys mitjans a la seva disposició. Han hagut de ser França i la Gran Bretanya els que assumissin aquest paper de mobilitzar la UE i la comunitat internacional.\nSi Ashton no canvia radicalment la seva actitud, la política exterior europea seguirà sent la suma desorganitzada dels interessos divergents dels Vint-i-set, sense cohesió i amb limitada efectivitat i influència a nivell internacional.\nPublicat per Eliseo Oliveras a divendres, de maig 20, 2011 Cap comentari: Enllaços a aquest missatge\nEtiquetes de comentaris: àrab, Ashton, Benghazi, ç, conflicte, crisi, diplomàcia, França, Gaddafi, Gran Bretanya, guerra, Líbia, OTAN, rebelió, seguretat, Trípoli, UE\nEUA comença a cobrar pel permís per viatjar al país\n(Publicat originalment el 9 de setembre de 2010)\nMentre els Estats Units sotmeten els ciutadans europeus que viatgen al seu país a un nova imposició arbitrària, la Unió Europea (UE), la Comissió Europea i els principals governs europeus callen i es comporten com simples súbdits en comptes dels aliats independents que afirmen que són.\nAeroport de Zaventem (Bèlgica)\nEls ciutadans espanyols i europeus que vulguin viatjar als EUA per a estades curtes d'oci o negocis han de pagar des del 8 de setembre del 2010 una tarifa de 14 dòlars (uns 11 euros al canvi actual) per obtenir l'Autorització Electrònica de Viatge (ESTA, en anglès), sense la qual no podran pujar a bord de l'avió o del vaixell amb destinació a aquest país.\nLa nova imposició constitueix un nou desequilibri en contra d'Europa en les relacions transatlàntiques i una nova mostra de la profunda debilitat política de la Unió Europea (UE) davant els EUA, que es poden permetre maltractar el seu principal soci polític sense conseqüències.\nEls ciutadans nord-americans visiten Europa sense pagar cap taxa, sense controls humiliants a l'arribada i sense la necessitat d'entregar les dades de la seva targeta de crèdit, ni el correu electrònic, domicili...etc. als serveis secrets o policials europeus.\nPer contra, els ciutadans europeus que viatgen als EUA han d'entregar totes les seves dades personals (incloent-hi el número de la targeta de crèdit amb què ha pagat el bitllet) a l'Administració nord-americana a través de les companyies aèries. A l'arribar als EUA se'ls prenen les empremtes dactilars dels deu dits i se'ls fitxa fotografiant fins i tot l'iris de l'ull com si es tractés de delinqüents. Ara, a més han de pagar una taxa per poder viatjar al país.\nAeroport de Lisboa (Portugal)\nMalgrat aquest tracte discriminatori, la UE, la Comissió Europea i els governs dels Vint-i-set s'afanyen a satisfer qualsevol exigència nord-americana, com ja va passar amb l'entrega i l'emmagatzematge durant anys de totes les dades personals dels viatgers i amb l'autorització per espiar les transaccions financeres, que primer els EUA van començar de manera clandestina fins que es va descobrir la jugada. Ara han acceptat la reintroducció d'un visat encobert sense dir ni piu.\nEl permís electrònic per viatjar als EUA es va introduir de forma obligatòria el 12 de gener del 2009 per als ciutadans dels 36 països del món que, com Espanya i la majoria dels països de la UE, estaven exempts fins llavors de visat per a visites d'una durada de fins a 90 dies.\nL'Administració nord-americana va introduir aquest visat encobert amb l'argument de reforçar la seguretat nacional i evitar que persones sospitoses d'activitats terroristes o delictives puguin viatjar al país.\nL'autorització electrònica, que s'ha de sol·licitar a través d'internet almenys 72 hores abans de l'inici del vol (https://esta.cbp.dhs.gov/esta/), era inicialment gratuïta, però des del principi Washington ja va insinuar que aquesta gratuïtat era només temporal.\nAra, els EUA han introduït dues taxes diferents per finançar-la que sumen els esmentats 14 dòlars i que reforcen el caràcter real de visat encobert que constitueix l'Autorització Electrònica de Viatge.\nAeroport de Zaventem (Bélgica) de matinada\nEls primers quatre dòlars serveixen per pagar els costos nord-americans de tramitació de la sol·licitud. Els altres 10 dòlars addicionals es carreguen al concedir el permís electrònic de viatge. Si l'autorització no es concedeix, aquesta segona taxa no es carrega al sol·licitant. El pagament s'ha de fer mitjançant una targeta de crèdit Visa, American Express, MasterCard o Discover, les dades de la qual s'han d'introduir a l'omplir la sol·licitud.\nL'autorització és valida per dos anys, a menys que el passaport expiri abans. A més de les dades personals, el viatger ha de respondre si té alguna malaltia contagiosa, algun problema físic o mental, si és consumidor o addicte a drogues i si ha estat detingut o condemnat per qüestions morals o per possessió de substàncies il·lícites. Després hi ha les habituals preguntes relatives al terrorisme, l'espionatge i la immigració i una de relativa als conflictes de custòdia de nens en què un dels progenitors sigui nord-americà.\nL'obtenció de l'autorització electrònica no garanteix totalment l'entrada als EUA, com adverteixen les autoritats nord-americanes, ja que els agents fronterers als aeroports tenen potestat per denegar l'entrada al país si ho consideren pertinent, malgrat disposar del permís de viatge.\nLa comissària europea d'Interior, Cecilia Malmström, va expressar a l'agost el seu «profund» malestar pels plans dels EUA de cobrar la taxa, però després la Comissió Europea no ha adoptat cap mesura efectiva de pressió, ni ha proposat als governs dels Vint-i-set cap mena de resposta a Washington.\nEtiquetes de comentaris: autorització, Comissió Europea, electrònica, ESTA, Estats Units, EUA, permís, UE, viatge, viatger, viatjar, visat\n(Publicat originalmente el 24 de maig de 2010)\nQuan falten tres setmanes per a unes eleccions legislatives clau per al futur de Bèlgica (13 de juny de 2010), el país fa la impressió d'anar més a la deriva que mai. Mentre els partits i la població flamenca es preparen per anar a les urnes amb el decidit objectiu de transformar l'actual Estat Federal en un Estat Confederal, la població francòfona sembla dominada per l'apatia i els partits francòfons, ancorats en una estratègia de resistència numantina a les exigències de la majoria flamenca, no semblen capaços de presentar cap alternativa viable al progressiu desmantellament de l'estat belga que va fent Flandes.\nJove a favor de l'unitat de Bèlgica\nBèlgica és un país fracturat des de fa molts anys, on les comunitats flamenca i francòfona viuen cada vegada més separades i d'esquena l'una de l'altra, amb una creixent radicalització nacionalista a Flandes en cada una de les eleccions des de l'inici del nou segle.\nL'enèsima crisi política del país, amb la tercera dimissió del primer ministre, Yves Leterme, en tan sols dos anys, i la convocatòria d'eleccions anticipades a causa dels conflictes regionals, reflecteix aquesta realitat social amb tota la seva cruesa.\nDesprés de les eleccions del juny del 2007, Bèlgica va necessitar deu mesos de tempestuoses negociacions polítiques per aconseguir formar una inestable coalició governamental democristiana-liberal-socialista de cinc partits. Després dels comicis del 13 de juny, la tasca es presenta encara més àrdua i incerta.\nSENSE BASE PER A UN CONSENS\nLes posicions entre els partits flamencs i francòfons són tan distants que no hi ha una base a sobre de la qual construir un consens sobre el model d'estat i de relacions entre les dues comunitats. «¿Aquest país té encara algun sentit?», es preguntava a la portada el principal diari francòfon Le Soir el dia 23 de abril, condensant en una sola frase la situació real de Bèlgica.\nKraainem, a la periferia de la capital\nL'actual crisi és fruit de la pugna entre flamencs i francòfons pel control polític i lingüístic de la perifèria de Brussel·les. Però és molt més profunda i va molt més enllà del bloqueig de l'escissió del districte electoral i judicial que uneix Brussel·les amb els 35 municipis flamencs de la seva perifèria que ha fet caure el Govern. És la pròpia concepció de Bèlgica i de la convivència de les dues comunitats el que està en qüestió.\nFlandes, la comunitat més poblada, rica i dinàmica de Bèlgica, s'ha transformat al llarg de les últimes dècades en una nació de facto, amb una agenda i uns objectius polítics propis i amb la voluntat de convertir-se a la llarga en un Estat.\nDesprés de la segona guerra mundial, els flamencs, la comunitat històricament pobra, marginada i menyspreada socialment i políticament, han anat assumint de mica en mica un creixent pes econòmic i polític a Bèlgica, que els ha permès aconseguir un reconeixement de drets regionals i lingüístics cada vegada més ampli. Ara, al sumar el 60% de la població, detenen així mateix la majoria del Parlament federal.\nL'èxit electoral de l'extrema dreta independentista flamenca, el Vlaams Belang (Interès Flamenc, antigament denominat Vlaams Blok) ha empès a més els altres partits flamencs a assumir unes posicions cada vegada més nacionalistes i exigir poders cada vegada més amplis per a Flandes.\nOficina del Vlaams Belang a Mechelen\nLa dissolució de l'antic partit nacionalista flamenc Volksunie (Unió Popular) el 2001 i la integració de part dels seus membres en els altres partits flamencs han accentuat aquesta tendència.\nLa Nova Aliança Flamenca (NVA), on es van agrupar la majoria dels antics membres de Volksunie i que defensa la independència a mitjà termini de Flandes, apareix precisament com a favorit en les eleccions i els primers sondejos li auguren convertir-se en el partit amb més diputats en el nou Parlament federal belga: 22 de 150 escons.\nLa NVA obtindria, segons els sondejos, el 22,9% dels vots de Flandes, 4 punts davant dels democristians (CDV). Sumant els vots atribuïts a les forces radicals, Vlaams Belang (12,5%) i Llista Dedecker (3,9%), els partits que donen suport a la independència de Flandes sumen gairebé el 40% de les intencions de vot.\nSeu de la Presidència de Flandes\nDesprés d'obtenir un Estat Federal el 1993, l'objectiu ara de Flandes és aconseguir un Estat Confederal, amb una total regionalització dels impostos i de la seguretat social, que la minoria francòfona tem que sigui l'antesala de l'escissió definitiva.\nA LA DEFENSIVA I SUBSIDIADA\nLa comunitat francòfona representa al voltant del 40% de la població i viu repartida a Walonia i Brussel·les. Davant dels flamencs que tenen Flandes com a referència identitària nacional, els francòfons són els que defensen una Bèlgica al més integrada possible, perquè necessiten les subvencions amb els fons recaptats a Flandes per mantenir el seu nivell de vida i perquè si Bèlgica es dissol no els queda res.\nManifestació de maig de 2010\nL'abans totpoderosa comunitat francòfona, que va dominar econòmicament, socialment i políticament Bèlgica fins fa poques dècades, es troba a la defensiva. Està empobrida arran de les successives crisis de la mineria i de la indústria siderometal·lúrgica i per la pèrdua de la riquesa procedent del Congo, sense que hagi estat capaç de generar un nou teixit empresarial potent que substitueixi el perdut.\nSense les transferències procedents de Flandes, la protecció social francòfona s'hauria de retallar en un 30%, segons determinats estudis. La comunitat francòfona no ha estat conscient de l'enorme esforç financer que han suposat per a Flandes aquestes ajudes, ni del malestar creixent que es generava al nord del país per l'autoabandonament de Walonia en una crisi endèmica i pel seu acomodament a una cultura del subsidi i a l'assegurança d'atur pràcticament eterna.\nSENSE NEXE D'UNIÓ\nLa fixació de la frontera lingüística definitiva que va instaurar una divisió de Bèlgica per la meitat el 1962, va allunyar decisivament una comunitat de l'altra. Des de fa unes quantes dècades no hi ha cap partit d'àmbit estatal i les relacions entre els partits flamencs i francòfons de la mateixa família política són nul·les. La fragmentació arriba a tots els àmbits de la vida quotidiana, fins i tot les federacions esportives estan separades.\nLlibres sobre la crisi belga\nCada comunitat viu al seu món, veu televisions diferents i llegeix uns diaris diferents que només donen notícies negatives del que passa a l'altra part del país: Corrupció francòfona, impunitat dels delinqüents i abusos de la protecció social als mitjans de comunicació flamencs i corrupció flamenca i persecució dels francòfons a Flandes als mitjans de comunicació francòfons.\nFins i tot les novel·les, les pel·lícules, els programes televisius i els còmics d'èxit són diferents en un costat i l'altre de la frontera lingüística. Els flamencs acostumen a saber francès, però eviten parlar-lo al seu territori, mentre que un alt percentatge de francòfons no sap neerlandès.\nNoia amb la bandera pintada a la cara\nEn aquest context, els flamencs exigeixen posar fi al districte electoral i judicial de Brussel·les-Hal-Vilvoorde (BHV) per establir l'homogeneïtat territorial, política i lingüística de Flandes i per frenar el que consideren una creixent «invasió francòfona» del seu territori.\nEls partits francòfons es resisteixen a aquesta escissió perquè retallaria el dret dels 150.000 francòfons que resideixen a la perifèria flamenca de Brussel·les a ser jutjats en francès, a utilitzar el francès en les seves relacions amb la administració i a votar partits de la seva llengua. Els francòfons consideren aquesta escissió com una vulneració de les garanties donades quan es va fixar la frontera lingüística del país. Per als flamencs és essencial consolidar la frontera lingüística com a frontera política, mentre que els francòfons hi veuen la preparació de la independència de Flandes.\nAPATIA I DESCRÈDIT\nMalgrat aquest temor francòfon a la ruptura del país, la mobilització ciutadana en defensa de la unitat de Bèlgica és molt feble. Les banderes tricolors belgues han reaparegut a les finestres i balcons de la capital, però amb menys intensitat que el 2007, i la manifestació celebrada el 16 de maig a Brussel·les en defensa de Bèlgica va ser un fracàs. Amb prou feines hi van participar unes 3.000 persones, mentre que el 2007 una manifestació similar va mobilitzar 35.000 persones a la capital, encara que també va suposar una participació escassa per a una població francòfona d'uns 4 milions de persones.\nBandera belga a la finestra d'un pis a la capital\nA l'apatia ciutadana s'hi suma un marcat descrèdit dels polítics belgues, en especial dels francòfons, amb l'acumulació de casos de corrupció, prebendes i tripijocs entre amics i cada vegada més allunyats de la realitat quotidiana dels ciutadans.\nEls partidaris de boicotejar el vot obligatori per expressar la seva repulsa a l'establishment polític, malgrat el risc de ser multats amb 55 euros, s'estan mostrant molt actius. Aquesta campanya ha trobat el suport públic de figures destacades, com el cantant flamenc Stijn Meuris. El web http://www.jenevotepas.be/ ha aconseguit més de 5.000 adhesions en molt pocs dies i altres grups a Factbook, que proposen anar a la piscina en lloc d'anar a votar també acumulen ja més de 12.000 adherents.\nPublicat per Eliseo Oliveras a dijous, de maig 19, 2011 Cap comentari: Enllaços a aquest missatge\nEtiquetes de comentaris: Bèlgica, BHV, Brussel·les, CDV, Europa, flamencs, Flandes, francòfons, llengua, NVA, UE, Valònia, Vlaams Belang, Volksunie\nPublicat per Eliseo Oliveras a dimecres, de maig 18, 2011 Cap comentari: Enllaços a aquest missatge


Ajuntament d'Alaquàs. Premsa.Alaquàs acull la II trobada estatal d'Associacions de Dones Supervivents de la violència de gènere\nAlaquàs acull la II trobada estatal d'Associacions de Dones Supervivents de la violència de gènere\nMés de 80 dones participen en les jornades organitzades per segon any consecutiu per l'Associació de dones Lilith d'Alaquàs\nEl passat dissabte 30 de setembre va tenir lloc la II Trobada d'Associacions de Supervivents de la violència de gènere al municipi d'Alaquàs amb el lema, "Juntes som més Fortes" organitzat per segon any consecutiu per l'associació de dones supervivents de la violència de gènere Lilith i la col·laboració de l'Ajuntament d'Alaquàs, el Consell de les Dones del municipi i la coordinadora feminista de València.\nMés de 80 dones van participar en aquesta trobada en què es va concloure que "hem d'estar presents en els espais de debat i de consulta perquè ens hi va la vida en això i la de les nostres filles i fills també". Per a les participants, la trobada és un espai necessari per ampliar la xarxa i fomentar la creació de noves associacions: "Juntes som més fortes, és gràcies a aquestes trobades que ens llevem els nostres límits i veiem més lluny, sabent que és possible fer tot el que ens proposem".\nEn la trobada es va assegurar que totes les associacions estan disposades a mantenir el contacte i seguir realitzant accions conjuntes com el document que ja es va remetre a presidència per exigir que es tinguin en compte les dones que han patit i pateixen violència de gènere en el Pacte d'Estat. Han remarcat a més que s'està treballant en la Consolidació d'una Xarxa d'Associacions de supervivents i que la trobada ha de recórrer totes les comunitats. La propera trobada es realitzarà al País Basc i la següent a Aragó.\nAquest any ha estat possible augmentar la presència d'associacions d'altres comunitats gràcies a haver estat seleccionades entre els 35 projectes presentats a la convocatòria de Cooperació amb associacions de la comarca de l'Horta. Dit projecte es va presentar conjunt amb les associacions: Dones en Acció i Victòria Sau, de Xirivella, i Teuladí del Barri del Crist. Percebent una dotació econòmica de 2.000 euros per part de la Fundació Horta Sud, Caixa Popular i el Grup Ugartesa Automoció.\nGràcies a aquesta aportació, l'Entitat Organitzadora ha pogut sufragar les despeses de transport i allotjament de les associacions del País Basc (Bizirik i Dones que Estimen Massa), Aragó (Som Més i Doble Victimització) i Andalusia (Dones Supervivents del Sud).\nAquesta II Trobada ha comptat amb més de 80 inscripcions tant de les associacions esmentades com de, les associacions de la Comunitat Valenciana (Amigues Supervivents de Port de Sagunt i Dorotea Navarro de Sueca), dones usuàries del Centre Dona 24 hs i Oficines d'Atenció a les Víctimes del delicte. Superant en 100 el nombre total de dones entre convidades, organitzadores i col·laboradores.\nHa estat necessària la col·laboració de voluntàries en el servei de guarderia per a la descendència de les dones, realitzada per l'Associació C.R.E.A.R d'Alaquàs i dinamitzadores dels temps d'Oci que ha realitzat l'Artista Líbia Guillem.\nEl servei d'ordre ha estat assegurat per la Coordinadora Feminista de València i s'han comptat també amb punts fixos de la Policia Local, per garantir la protecció de les dones amb ordres de protecció.\nLes jornades van ser inaugurades per l'Alcaldessa d'Alaquàs i Presidenta del Consell de les Dones d'Alaquàs, Elvira García Campos. A continuació van tenir lloc diverses ponències. La Sanitat com a recurs de proximitat d'atenció i detecció de la violència masclista per Ángela Escribano, el Procés fins a la denúncia de les dones per Pilar Gil de l'Oficina d'atenció a les Víctimes del Delicte de València, règims de custòdies de la descendència de la dones en situació de maltractament per la lletrada Herminia Royo de l'Associació dones Separades i Divorciades del País Valencià, Queixes ciutadanes contra l'Administració per Consuelo Catalá del Síndic de Greuges, Associacions de dones Supervivents per Patricia Olascoaga, Psicòloga del departament de la dona d'Alaquàs.\nA la vesprada es van dur a terme 3 tallers sobre Consolidació de la Xarxa d'Associacions de Supervivents, règims de custòdies de les dones en situació de maltractament i Procés de la dona en situació de maltractament. El tancament el va realitzar la companyia aèria Teatre, amb el seu espectacle "De totes les belles, les més Glans" amb espectacle humorístic / musical.


Els botiguers propers a la plaça mercat estan molt preocupats per la viabilitat dels seus negocis - Olot TelevisióOlot Televisió\nÚltima actualització 18 jul. 2013\nAvui comencen les obres per enderrocar l’edifici de l’antiga plaça mercat d’Olot. Es tracta del projecte més ambiciós de l’equip de govern per aquesta legislatura però té els botiguers preocupats. Els empresaris que tenen el negoci al voltant de l’edifici expliquen que ja han començat a notar una davallada de les vendes i preveuen que aquesta situació s’accentuï durant el temps que s’allarguin els treballs.\nL’Ajuntament d’Olot preveu que les obres tinguin una durada d’un parell d’anys. Una cop s’hagi construït el nou edifici, aquest espai del centre de la ciutat quedarà més embellit. Però fins que no passi aquest temps els botiguers estan atemorits. Les obres de la nova Plaça Mercat d’Olot han de permetre canviar l’aspecte d’aquest espai de la ciutat. Es tracta de l’obra més emblemàtica que l’equip de govern farà aquest any. Però com sol passar en aquests casos, les persones que viuen o tenen negoci a prop de la plaça seran els més perjudicats mentre durin els treballs.\nN’hi ha que són una mica més pessimistes i fins i tot qüestionen el moment en que s’ha decidit impulsar la nova plaça mercat. Tots ells reconeixen que l’Ajuntament d’Olot ha facilitat la informació necessària de les obres a partir de reunions informatives però això no treu que la pols i el soroll els pugui perjudicar als seus negocis. Però també hi ha qui, davant la previsió de rebombori, s’ha espavilat. Està previst que les obres de la nova plaça mercat s’allarguin com a mínim un any i mig, tot i que els botiguers compten que seran dos anys. Durant aquest temps tots ells hauran de fer esforços per tal de dinamitzar els seus negocis i evitar perdre clientela.


Inici » Catàleg » Confidencialitat\nMerceria Mercé Tot Labors té implantades les mesures i nivells de seguretat de protecció de les dades personals exigides per la llei orgànica 15/1999 de 13 de desembre, així com les normatives que la desenvolupen.\nLes dades que és recullen a través del Web són tractats automàticament, i s'incorporen en un fitxer del com Merceria Mercé Tot Labors és titular i responsable.\nL'emplenament dels formularis inclosos en el Web www.totlabors.com, així com l'enviament de correus electrònics a les adreces que apareixen en el Web, impliquen el consentiment exprés de l'usuari a la inclusió de les seves dades en l'esmentat fitxer automatitzat del que Merceria Mercé Tot Labors és titular i responsable\nL'usuari pot exercir els seus drets d'accés, rectificació, cancel·lació i oposició d'acord al previst en la llei orgànica 15/1999 de 13 de desembre, mitjançant l'enviament d'un correu electrònic a l'adreça [merceria@totlabors.com] o bé per correu ordinari a Tot Labors C/ Joaquín Bartrina, 26-28, local 2 CP 08191 - Rubí (Barcelona), aportant en els dos casos copia de document que permeti validar la seva identitat.\nL'esmentat fitxer figura inscrit en l'Agència de Protecció de Dades (www.agpd.es), on l'usuari pot accedir a comprovar la seva situació.\nTotes les comunicacions entre Merceria Mercé Tot Labors i l'usuari, així com els seus continguts, seran tractats com a confidencials per part de Merceria Mercé Tot Labors.\nMerceria Mercé Tot Labors no ven, ni cedeix, ni lloga, ni transmet, a ningú, en cap concepte, cap informació, ni dades de caràcter personal dels usuaris del Web www.totlabors.com.\nLa nostra pàgina Web www.totlabors.com, no utilitza cookies, ni cap altre mig tècnic, que ens permeti identificar a usuaris en concret, ni conèixer la seva navegació, sense que l'usuari sigui conscient. Sin embrago, no podem garantir que els enllaços externs a www.totlabors.com utilitzin alguna d'aquestes tècniques.\nMerceria Mercé Tot Labors queda exonerada de tota responsabilitat, ja que no intervé de cap manera.\nL'usuari podrà exercir els seus drets davant de l'empresa que ha instal·lat les cookies en el seu ordinador.\nMerceria Mercé Tot Labors es reserva el dret a modificar la seva política de protecció de dades, sense previ avís, sempre en el marc de la legislació vigent en matèria de protecció de dades, amb l'únic requisit de publicar la nova política en el Web www.totlabors.com abans d'iniciar la seva aplicació.\nEn relació amb el que disposa el Capítol IV del títol preliminar del Codi Civil, per a la resolució de qualsevol tipus de controvèrsia, litigi o discrepància, que pugui sorgir entre l'usuari i Merceria Mercé Tot Labors, per la utilització d'aquest Web, s'acorda la submissió de les mateixes als Jutjats i Tribunals de Barcelona (Espanya).\nMerceria Mercé Tot Labors no garanteix la disponibilitat i continuïtat de l'assetjo Web www.totlabors.com, ni es fa responsable de cap dany o perjudici que es produeixi, ni dels defectes tècnics, de qualsevol naturalesa, que es derivin de la informació i els continguts del Web www.totlabors.com.\nPer a qualsevol aclariment sobre aquestes condicions generals o qualsevol altre tema relacionat, estem a la seva disposició en la següent adreça:\nC. Joaquín Bartrina, 26-28, local 2\nCP 08191 - Rubí\nTelèfon: 34 93 588 17 04


Merry Days CASA SEAT Christian Escribà Patricia Schmidt - KEFINDE\n14 gen., 2022 | Nadal en Família, Vídeo Activitats\nChristian Escribà i Patricia Schmidt han convertit Casa Seat en un món màgic de màgia i fantasia.\nAquest Nadal del 21/22 el podem visitar, de dilluns a dissabte amb un ampli horari de 9h a 21h, de l’1 de desembre al 7 de gener.\nNosaltres vam anar el 3 de gener del 2022 i vam reservar berenar al restaurant per poder visitar-lo. Per control d’aforament s’havia de reservar entrada a la seva pàgina i ja s’havien esgotat les entrades gratuïtes, que va ser una sort perquè venia de gust un bon berenar després d’una llarga jornada a Barcelona.\nLa ubicació de Casa Seat és privilegiada, a la cruïlla entre Diagonal i Passeig de Gràcia. Recomanem anar de nit per gaudir dels llums de Passeig de Gràcia que aquest any s’inspiraven en papallones, i també apreciar la façana de Casa Seat convertida en un gegantí Calendari d’Advent il·luminat.\nEn entrar-hi ens dóna la benvinguda una figura de neu gegant vestit amb roba feta de caramels. Trigaríem dies a menjar-nos-ho de com és de gran. Trobem a la primera planta una casa realitzada amb xocolata de debò, creada pel Mestre Escribà, i també una altra caseta on pots entrar i està pleníssima de caramels. Tens la sensació d’estar al món de Hensel i Gretel, són incomptables els dolços que hi ha, no perdeu de vista els vostres petits perquè no es mengin el decorat, juntament amb la cola utilitzada.\nEm va encantar l’activitat de crear el teu arbre 3D personalitzat amb una Tablet, escollint color, decoració nadalenca que podies veure a la pantalla gegant i així tenir una foto amb ell. També l’activitat de demanar el desig a l’arbre gegant, que tocava el sostre i parlem d’un dels sostres més alts que he vist, en pujar un nen s’il·luminava l’arbre de manera especial i se sentia una música màgica.\nEm va semblar una idea molt divertida de comptar amb un gronxador tan bellament decorat.\nA la segona planta gaudim d’un marc decorat per a l’ocasió ideal per fer fotos i uns Cupra i motos on podies pujar. També podies participar al sorteig d’un Cupra un cap de setmana, gentilesa de Seat.\nEn resum, molt recomanable per anar-hi amb nens petits i amants de la pastisseria.\nAl següent enllaç tens tota la informació de casa SEAT i informació de futurs events: https://www.casa.seat


Programació i desenvolupament. Microsoft Sharepoint\nProgramació i desenvolupament en Microsoft SharePoint\nLa nostra especialització en el servei a distància ens permet oferir-te avantatges molt competitius.\nAquests són alguns dels camps en els quals podem posar a la teva disposició els nostres actius:\nPersonalització de Llocs i Biblioteques en SharePoint.\nCreació de fluxos de treball en SharePoint.\nModificació de plantilles aspx.\nAnàlisi de creixement de bases de dades i llocs.\nConnectivitat amb portals web.\nEspecialistes en SharePoint Online i OneDrive.\nEl client pot interactuar amb els nostres tècnics com si estigués a la seva empresa i els treballs documentats poden ser consultats a través de l’àrea privada dins de la nostra web per la seva anàlisi posterior completa.[/col]


Temps insegur a les tardes. Demà més calor - Ona Bages Ona Bages\nTemps insegur a les tardes. Demà més calor\nJuny 1st, 2017\nHem tingut un dia força assolellat al matí, però a partir de migdia les nuvolades han crescut i han deixat alguna tempesta puntualment forta cap a Osona i al Moianès acumulant entre 10 i 15mm en alguns punts. El Bages n’ha quedat al marge. Les temperatures màximes s’han mogut entre els 26 i els 28ºC en general.\nDe cara a demà divendres el temps serà similar al d’avui amb sol al matí i al migdia amb unes temperatures que tendiran a pujar un parell de graus, per tan valors de 29º a 30ºC sovintejaran a la comarca. A la tarda els núvols creixeran amb força al Prepirineu i els xàfecs i les tempestes poden afectar la comarca del Solsonès i el Berguedà. A última hora de la tarda els xàfecs poden afectar el nord del Bages, en principi poca cosa.\nEl cap de setmana sembla que el podrem dividir en dues parts… el dissabte serà en conjunt assolellat, tranquil i càlid. Diumenge el temps es pot complicar amb un matí amb sol però amb núvols que aniran a més. A la tarda la probabilitat de tempesta serà molt elevada.\nFoto: Nuvolada de tarda dissabte passat al Serrat de Castellnou\nNext article Sant Fruitós col·labora en un projecte d'inserció juvenil als Horts de Sant Benet\nPrevious article El Celler Sanmartí de Sallent protagonista en un curt documental\nFins a 30 empreses buscaran treballadors demà a la Fira de l’Ocupació del Bages


Protestes davant la Generalitat per l'accés universal a la reproducció assistida - Societat - Dones en Xarxa\nA continuació reproduïm aquest article de El País, de David Fernández Guerrero.\nMés de 100 persones es van concentrar ahir a la tarda davant del Palau de la Generalitat a la plaça de Sant Jaume de Barcelona per protestar contra la proposta del Ministeri de Salut de restringir l’accés a la reproducció assistida a les parelles heterosexuals.\nEnmig de lemes com Menys repressió, més inseminació; Lesbiana o soltera, cotitza de la mateixa manera, els manifestants van protestar contra els plans ministerials, i van estendre una bandera amb els colors de l’arc de Sant Martí. Els participants van concloure la concentració amb la lectura d’un manifest en contra de la proposta ministerial. També van demanar que la Generalitat es sumi a les comunitats autònomes que, com Andalusia i Astúries, oferiran el servei de reproducció assistida a les parelles homosexuals i les mares solteres. Des de 2011 la Generalitat restringeix l’accés als tractaments de fertilitat de la xarxa pública a les parelles heterosexuals estèrils.\nAquesta concentració es va sumar a la qual va tenir lloc dilluns a Madrid contra els plans del Ministeri de Sanitat de restringir l’accés de les famílies a les parelles heterosexuals amb problemes de fertilitat. Després de la polèmica causada per la proposta inicial de Sanitat, el departament d’Ana Mato ha eliminat tota referència al tipus de parella en la reunió de consellers de Sanitat. No obstant això, aquesta modificació no treu l’altre criteri d’exclusió: l’exigència que hi hagi un problema d’esterilitat. La nova norma indica que la sanitat pública atendrà només a criteris mèdics i científics i que es finançaran aquests tractaments "per motius terapèutics o preventius, sense valorar en cap cas ni les pràctiques ni la tendència sexual". Per accedir a aquesta prestació gratis ha d’haver "un diagnòstic d’esterilitat o una indicació clínica establerta", segons el text. Un criteri que ja existia en el reial decret que va ordenar aquesta prestació en 2006, informa Maria R. Sahuquillo.\nLaura Cañadas, membre del col • lectiu Et N’adones, un dels grups convocants de la manifestació a Barcelona, sosté que "la nova regulació tanca encara més la gruta d’accés als tractaments". Elena Lagos, coordinadora del grup de Lesbianes de Catalunya , sosté que la Generalitat cometria una incoherència si acceptés la proposta del ministeri, perquè entraria en contradicció amb l’esperit del projecte de llei catalana pels drets de les persones lesbianes, gais, bisexuals i transsexuals (LGBT), que defensa la igualtat de tracte entre aquests col • lectius i la resta de la població. Els convocants reclamen que el govern català "es rebel • li" contra el projecte ministerial i garanteixi l’accés de les parelles homosexuals i les mares solteres a la reproducció assistida.\nEl projecte que impulsa el Ministeri de Sanitat té un precedent a Catalunya. És el protocol d’estudi i tractament de l’esterilitat del Departament de Salut. Aquest text, que des de 2011 regula l’accés a la reproducció assistida a Catalunya, limita l’accés als tractaments de fertilitat de la xarxa pública a les parelles heterosexuals estèrils. Les mares solteres i les parelles homosexuals han de recórrer al sector privat. El preu de la cobertura mèdica a les clíniques privades arriba de mitjana els 4.000 euros a Catalunya, segons el doctor Javier Nadal, delegat autonòmic de la Societat Espanyola de Fertilitat.\nDe la mateixa manera que la proposta del Ministeri, la regulació catalana limita l’accés als tractaments de fertilitat a dones menors de 40 anys. A Catalunya els homes poden accedir a la sanitat pública fins als 54 anys d’edat, mentre que en el cas del projecte espanyol han de ser menors de 50 anys.\nNadal considera la proposta del Ministeri un error: "la llei diu que tota persona major d’edat, soltera o casada, té dret a tenir fills, independentment del seu estatus sexual. Aquesta discrepància que les dones lesbianes no poden tenir accés a tractament està fora de lloc ". Fa menció a la llei de Reproducció Assistida de 2006, que garanteix l’accés de dones majors de 18 anys a aquestes tècniques "amb independència del seu estat civil i orientació sexual".


Notícies - La tarifa de subministrament d'aigua a Sant Cugat s'encarirà un 4'3%\nLa tarifa de subministrament d'aigua a Sant Cugat s'encarirà un 4'3%\nLa tarifa de l'aigua pujarà l'any vinent\nel 27/nov/14 Sílvia González Política PDF\nLa tarifa de subministrament d'aigua a Sant Cugat s'encarirà un 4'3% després que el plenari de l'Àrea Metropolitana de Barcelona (AMB) n'hagi aprovat aquest dimarts la revisió a instàncies de la subministradora d'aigües Sorea. El PP local ha responsabilitzat l'alcaldessa, Mercè Conesa, d'aquest increment en virtut del vot a favor que CiU ha emès al ple de l'AMB juntament amb el PSC.\nEl plenari de l'AMB ha aprovat l'actualització de les tarifes de subministrament de l'aigua a Sant Cugat en base a la sol·licitud formulada per Sociedad Regional de Abastecimiento de Aguas (Sorea). Els expedients presentats per l'empresa conclouen que l'increment de la tarifa de subministrament a Sant Cugat serà del 4'3%. La nova tarifa mitjana per als usuaris serà d'1'83 euros el metre cúbic.\nEn ús domèstic i comunitari, el primer i segon tram de consum s'incrementarà en 1'5 metres cúbics al mes per cada persona addicional i tram en habitatges amb més de tres persones. En cas de fuites externes, s'agafarà com a consum real el màxim efectuat al mateix període en els últims dos anys.\nLa tarifa social s'aplicarà en majors de 60 anys i perceptors d'una pensió mínima per jubilació, incapacitat pemanent o viduïtat; i en aquelles llars amb tots els membres aturats.\nLa revisió de la tarifa va tirar endavant amb els vots a favor de CiU, el PSC i Junts pel Papiol. ERC va abstenir-se i ICV i el PP van votar-hi en contra. Davant aquesta votació, el president del PP local, Jordi Carreras, acusa l'alcaldessa, Mercè Conesa, de carregar la crisi contra les famílies de Sant Cugat.\nQue se segueixi augmentant a Sant Cugat els impostos... ja està bé. Això és carregar la crisi contra els ciutadans.\nLa uaSC també s'ha manifestat en contra d'aquest augment i acusa l'alcaldessa de posar els interessos de CiU per davant de la defensa del benestar dels ciutadans de Sant Cugat. També apunta que l'increment es deu a la 'pèssima' gestió de l'Agència Catalana de l'Aigua (ACA) i la 'irregular' venda d'Aigües Ter-Llobregat (ATLL) gestionada per l'exalcalde Lluís Recoder.\nLes noves tarifes entraran en vigor a partir de l'endemà de la seva autorització per part de la Comissió de Preus de la Generalitat i seran d'aplicació mentre no s'aprovi la seva modificació.


El Barça sap guanyar un cinquè partit a domicili - FC Barcelona\nHomeSeccionsBàsquetPrimer EquipNotíciesEl Barça sap guanyar un cinquè partit a domicili\nLa temporada 2006/07 els jugadors entrenats per Ivanovic van vèncer al Buesa Arena de Vitòria (79-95) a les semifinals El CDB Sevilla i l’Estudiantes també han guanyat un cinquè partit a domicili i mostren el camí als de Pascual\nSada, defensat per Lafayette. FOTO: VÍCTOR SALGADO -FCB\nL’eliminatòria entre el València Basket i el FC Barcelona ha tingut de tot en els quatre partits disputats fins ara. El més difícil, que tots dos equips guanyessin els seus dos partits a domicili i s’arribés a un cinquè partit a cara o creu a València, després de guanyar a la Fonteta, fet que feia indicar que el Barça sentenciaria al Palau. Mai abans, però, un equip ha aixecat un 0-2 en contra i mai abans el Barça ha perdut una eliminatòria que ha començat guanyant. Hi ha motius per creure-hi.\nSaben com fer-ho\nEl Barça s’ha enfrontat en el passat a una situació similar a la que es trobarà diumenge a la Font de Sant Lluís. Va ser la temporada 2006/07, contra el Laboral Kutxa, abans anomenat TAU Cerámica, i va aconseguir el triomf per 79-95 i el bitllet per a la final de la Lliga Endesa, que va acabar sent per al Reial Madrid. A banda del Barça, hi ha dos equips que han vençut a domicili en un cinquè partit: el CDB Sevilla, la temporada 1995/96 a Manresa, i l’Estudiantes, la temporada 2003/04 a Vitòria, el camí que cal seguir.\nL’estadística, per als uns i els altres\nEl Barça, sempre que ha començat una eliminatòria guanyant, ha acabat passant o aconseguint el títol. Fins a un total de 41 vegades el Barça ha resolt una sèrie després de sumar el primer punt. Per tant, hi ha motius per creure que els blaugranes seguiran amb l’estadística una temporada més. Ara bé, val a dir que l’equip que, històricament, juga un cinquè partit a casa té les de guanyar: 15 triomfs de 18 possibles.\nEl Barça ha demostrat que pot vèncer a València i aquest diumenge, a les 19 hores (Teledeporte i Orange Arena) té una nova oportunitat per rematar una eliminatòria que no ha pogut tancar al Palau. El Barça de Pascual, si vol ser a la final de la Lliga Endesa contra el Reial Madrid, haurà de trencar estadístiques, per una banda, i certificar-les, per l’altra.\nXavi Pascual: “Hem estat bloquejats tot el partit”\nS’ho jugaran en el cinquè partit (63-81)


Vilaller: Disposa d’un barri antic que compta amb molts elements d’interès. Restes de muralla amb arcades i torre medieval, restes de la presó més antiga de Lleida (s. XVII), una arcada del pont vell de pedra ( s. XVII), l’església neoclàssica (s. XVIII) i la torre campanar, ermites de la Mare de Déu de Riupedrós i de St. Mamés, la casa pairal del poeta Mn. Antón Navarro i “l’Orm” del Trinquet, (om centenari).\nVilaller també disposa de varies ermites com la de Sant Antoni, la Verge de Riupedrós i Sant Mamés.\nA l’entorn de Vilaller, es troben monuments megalítics i necròpolis antropomorfes medievals i les antigues mines a la zona de Cierco.


30/01/2020 - 10:00h\nEl prohom de la cultura calafellenca va morir el 2009\nEl municipi de Calafell ha rebut aquest dimecres la donació d’un fons bibliogràfic provinent del llegat de Miquel Montoliu, prohom de la cultura calafellenca que ens va deixar el juliol de l’any 2009. Aquest fons, donat per la seva família, es conservarà a partir d’ara a la Biblioteca Ventura Gassol.\nMontoliu era l’editor de “Llibres de Matrícula”, editorial que publicava principalment llibres relacionats amb la història de Calafell i del Baix Penedès.\nTambé era un gran defensor del patrimoni històric calafellenc. Durant molts anys va ser membre de l’antic Patronat del Castell, òrgan que vetllava per la conservació de la història i els monuments locals. Després, va esdevenir el president d’Amics del Patrimoni, entitat que ha continuat treballant en aquest terreny.\nLa donació abasta deu capses de material. Inclou els llibres provinents de “Llibres de Matrícula” que els hereus de Montoliu conserven i també part del seu fons personal.\nEn aquest fons hi ha molts llibres signats pels autors de renom universal que estiuejaven a Calafell els anys 70 i 80, de la mà de l’editor Carlos Barral. També hi ha diverses primeres edicions i fins i tot un exemplar del Quixot, de Miguel Cervantes, de principis del segle XIX.


Crònica: Ultra Trail de les Fonts 2015 | Intentant córrer com les cabres\nCrònica: Ultra Trail de les Fonts 2015\nDiuen que es valoren les coses segons el que costen aconseguir-les i crec que per això estic tant satisfet d’haver acabat l’Ultra de les Fonts 2015, per la forma com ha anat. Parlar d’Ultra de les Fonts és sinònim de bon ambient, companyerisme, tracte immillorable cap als corredors però també de duresa i patiment. Jo li afegiria de retrobaments, de veure moltes cares conegudes. L’Ultra les Fonts es fonamenta en tot un poble volcat en fer possible una cursa única i irrepetible, amb un format d’allò més original. Són 3 etapes, nocturneta, trail i cursa que sumen 120Km en D+6000m.\nNocturneta (23Km D+300m)\nÉs la primera etapa i com he pogut comprobar aquest any la més traïdora. Vens fresc i si no ets intel·ligent pots patir la resta de dies. I això és el que m’ha passat a mi. Em vaig trobar tant be, sobretot per la bona preparació que havia portat aquest mesos previs, que vaig anar massa ràpid para el que jo acostumo anar, tot i que anava carregat d’un bessó de la BML. També pateixo de falta de llum per no voler posar piles noves al frontal i anant en compte de no fer-me mal. De totes formes vaig córrer molt a gust i rebaixant el temps de fa 2 anys en 12 min, confiant que amb el bon sopar de la gent de Xerta i un bons descans seria suficicient per recuperar-me.\nTrail (70Km D+4000m)\nAquest és la més dura i la més temuda. Em llevo en principi be i ja vaig preparat amb tot el que toca, encara que em deixo el got. Tot i trobar-me descansat si que em noto una mica revolt de l’estòmac. Començo be seguint el ritme dels companys Montbike Pelli i Carlos Metrakit i superem la primera pujada sense problemes, però a la baixada cap a Prat de Compte ja noto que algo no funciona quan ensopego diversos cops i estic a punt de pendre mal. Senyal inequivoca que estic cansat i només portem 20Km. A Prat de Compte miro de menjar però no m’entra res de res. Això si que és preocupant perquè si no menges no tens energia i pujant al Tossal d’Engrilló acabo fos. Tant fos que a dalt em sento totalment buit i començo a meditar que si no és millor deixar-ho. Ni els gels m’entren. I encara queda molta cursa i molt dura. Després d’una estona arriba Eloy i companyia i miren d’animar-me. Ells arranquen i decideixo fer un esforç més fins Sant Roc.\nA Sant Roc arribo i em trobo el grup d’Eloy i gent de Montbike. Descanso be. La cervesa crec que em salva. Em deixen uns pals (gràcies Àngela) i a continuar. El problema és que començo anar just de temps. Que llarga se me fa pujar l’Espina i no diguem la dura baixada a Alfara. Allí trobo Eloy decidit a abandornar però al final la família el convenç i continuem junts per afrontar la darrera pujada a la Coscollosa. Anem justos de temps i arribem a la font Nova, a 8Km de meta que ja ens diuen que els següents ja entraven fora de temps. Això ja està fet però encara així ens toca córrer. Finalment, entrada en 10min de marge per sota les 15h.\nCursa (27Km D+1700m)\nÉs la darrera etapa i jo ho tinc clar. No vull tornar a patir com ahir i només vull acabar. Per això m’ho prenc en molta calma. Sé que la primera part és pujadora fins arribar la Coscollosa i després ja només resta baixar. Aprofito per conversar en corredors que em vaig trobant i comparteixo molt tros en Dani, el quart Montbike que també fa els 3 dies. També disfruto dels paissatge com lo de la zona de la Vall de l’Infern. He de tornar per allí en més calma. Un cop coronada la Coscollosa, ja només resta baixar corrents cómodament cap a la meta. Això ja està fet. Entrada triomfal i amb la satisfacció majúscula d’haver completat un altre cop els 3 dies.\nReflexions post cursa\nTot i que estic content per haver acabat, em queda un regust agredolç perquè crec que arribava molt be de forma física. Crec que el segon dia podia haver fet molt bon paper i no patir tant com ho vaig fer. No obstant, la satisfacció per haver completat l’Ultra no me la treu ningú. Moralment hagués quedat tocat si hagués plegat i més quan tota la preparació d’enguany va encarada a arribar en perfectes conficions a finals l’agost, a la UTMB.\nPer la resta, agraïements majúsculs a tots els que m’han donat suport i ajudat durant la cursa i tornar a aplaudir a la gent de Xerta i especialment als organitzadors i voluntaris per fer una cursa que tant d’èxit té fora de les nostres contrades.\n2015CCCRCircuit muntanya Terres EbrecursautlesfontsXerta\nCrònica: BML 2015


COMISSIONS DE FALLES D’ALZIRA\nLes Falles són sinònim d'alegria, tradició, festa... però sobretot, són un orgull per a qui se sent valencià i com no, alzireny. Ja és conegut per tota la geografia espanyola que Alzira és la segona potencia mundial en Falles.\nLes falles d'Alzira van ser catalogades com Festes d'Interés Turístic Nacional en l'any 2005 i així ha sigut possible gràcies a totes les comissions i a totes les falleres i fallers que any rere any treballen per a que aquesta festa siga una realitat al mes de març. En Alzira tenim 35 comissions falleres actualment. Pots accedir a cadascuna d'elles fent clic al seu nom.\nColmenar - Reis Catòlics i Murta\nAvda. Josep Pau\nAlbuixarres - Camí Fondo\nTulell - Avinguda\nLa Gallera - Hort del Frares


Heu cercat PALAFRUGELL GENT GRAN - Pàgina 3 de 34 - Ràdio Palafrugell\nTotal results: 336\t/ Showing page: 3 of 34\nReobertura del Consell de La Gent Gran de Palafrugell\nEl local del Consell de la Gent Gran amb una capacitat per a 100 persones va tancar el març del 2019 i fins avui no torna a obrir les seves portes. Més d’un any i mig després de tancar les seves portes per l’esclat de la pandèmia, avui 2 de novembre té lloc la reobertura […]\nCreu Roja Palafrugell segueix al costat de la gent gran\nFlorenci Berta, coordinador de Creu Roja Palafugell explica que arran del coronavirus, han rebut peticions de mascaretes. Un material del qual ells també en van escassos. Des de Ràdio Palafrugell també volem saber com és el dia a dia de les entitats del municipi. En aquest sentit, ens hem posat en contacte amb Creu Roja […]\nRodolfo Candelaria estimava a Palafrugell més que si hagués nascut aquí\nEnguany torna la tradicional Cantada d’Havaneres de Calella de Palafrugell. Com sempre, serà el primer dissabte del mes de juliol. Així doncs, aquest 2 de juliol al vespre es donarà el tret de sortida a la temporada d’estiu a la Costa Brava, gràcies a aquest esdeveniment de cultura tradicional.\nJoan Vigas agafarà el relleu de l’alcaldia de Palafrugell en l’últim tram de la legislatura i després del mandat de Josep Piferrer.\nL’entitat Catalans per la Independència, crítica amb el govern d’ERC i JxCat, ha desplegat una bandera negra amb una X blanca L’entitat Catalans per la Independència, crítica amb el govern d’ERC i JxCat, ha desplegat a Palafrugell una gran bandera negra independentista, amb l’objectiu d’animar a la mobilització ciutadana perquè s’apliqui el resultat de l’1-O i no […]\nDos detinguts per robar crema solar, xocolata i cafè al Lidl de Palafrugell\nEls Mossos d’Esquadra van detenir diumenge dos homes de 39 i 27 anys, com a presumptes autors d’un delicte de furt a establiment comercial. El migdia del diumenge 22 de maig una patrulla de paisà, que feia tasques preventives de robatoris en establiments comercials, va veure un turisme que estacionava a l’aparcament soterrat d’un supermercat […]\nJoan Vigas serà dissabte el nou alcalde de Palafrugell\nDissabte 28 de maig, a les 12 del migdia, es farà el ple de relleu, des del Teatre Municipal de Palafrugell. Vigas serà alcalde d’acord amb el pacte de govern entre ERC i SGdP.


Joves referents d’origen divers parlaran de convivència i emprenedoria a Cunit - Ajuntament de Cunit Tornar adalt"; jQuery("#scroll-top").html("Tornar adalt");\nJoves referents d’origen divers parlaran de convivència i emprenedoria a Cunit\nInici » Joves referents d’origen divers parlaran de convivència i emprenedoria a Cunit\nPublicat el 7 de febrer de 2020 a les 14:00\nPublicat per Ciutadania, Mediació\nLa Taula rodona tindrà lloc el dissabte 15 de febrer a la Sala Casal Municipal de Cunit i reunirà a quatre joves que són referents en els seus àmbits i que destaquen també pel compromís i l’activisme social.\nL’acte s’emmarca dins d’un procés de participació i dinamització comunitària que l’Ajuntament de Cunit posa en marxa amb col·laboració de l’Associació Azahara.\n“Joves que inspiren, emprenedoria i diversitat”. Aquest és el títol d’una taula rodona que tindrà lloc el proper 15 de febrer a la Sala Casal Municipal de Cunit i que estarà protagonitzada per Miss Raisa, cantant de rap, Zenib Laari, campiona mundial de Kenpo Karate i mestre, Mohamed El Khayari, campió de Catalunya de Free Style i Darcel Yoya, emprenedor social. Quatre referents que tot i la seva joventut destaquen en diferents àmbits i treballen dia a dia per una millor convivència de forma activa emprenent projectes socials i d’activisme.\nL’acte l’organitzen l’Ajuntament de Cunit i l’Associació Cultural per a la cooperació al desenvolupament Azahara, una entitat amb experiència en dinamitzar processos de participació comunitària i innovació social. La taula té com a objectiu promoure l’emprenedoria social i la cohesió a través de l’exemple de trajectòries sòlides i compromeses.\nAquesta iniciativa és la primera de tot un seguit d’accions que el consistori ha organitzat per tal de promoure la participació juvenil sota el nom “Joves que inspiren”. Després d’aquesta xerrada, entre tots els i les joves participants es promourà la creació d’un grup motor per a la dinamització comunitària amb un acompanyament tècnic per al desenvolupament de nous projectes que innovin en la gestió de la diversitat i la convivència.\nTotes les persones interessades en assistir a l’esdeveniment han de reservar la seva entrada de forma gratuïta al web www.azahara.org. Les places són limitades.\nPrevAnteriorLes AMPA organitzen la 3ª edició de la xocolatada solidària per recaptar fons\nSegüentConsulta pública prèvia sobre un nou projecte de Reglament del Registre Municipal d’EntitatsNext


Una aventura al camping (les fantastiques formiguets 4) - Librería Iuvenis\nUna aventura al camping (les fantastiques formiguets 4).\nLes divertides aventures de les Formiguets explicades per la famosa actriu i humorista Sílvia Abril. Humor i aventures garantits!\nLa Joana, la Júlia, la Sara i la Nerea són alegres, entusiastes, creatives... i tothom les coneixen com les fantàstiques Formiguets.\nJa és aquí la millor setmana de l'any: les Formiguets se'n van al càmping! Bicicleta, bosc, platja i llargues nits per explicar històries. Però la pluja fa acte de presència i s'han de passar uns quants dies tancades. Ara bé, ni un confinament pot amb les quatre amigues, que també s'ho acaben passant molt bé en aquesta aventura al càmping.\nLes fantastiques formiguets 2


VIU VALLMOLL... un poble cada dia millor: de juliol 2020\nActe oficial de la signatura del conveni per a la construcció de la nova escola\n"És desig de l'equip de govern començar el curs 2021-2022 a la nova escola."\n➡ El passat dimecres dia 29 va tenir lloc l'acte oficial de la signatura del conveni per a la construcció de la nova escola.\n➡ L'esforç, la insistència, el treball constant i les bones relacions amb el Departament d'Educació de la Generalitat, amb el seu conseller en Josep Bargalló i Valls al capdavant, i el director territorial Jean Marc Segarra, faran possible la construcció d'una nova escola moderna, eficient, sostenible i de consens amb tot el poble de Vallmoll.\n➡ Una escola de garanties que millora els serveis del poble i la qualitat de vida dels seus habitants, amb un repertori tecnològic d'últim nivell i unes expectatives d'excel·lència amb les que l'equip de govern està molt il·lusionat i compromès.\n➡ És temps de gaudir, és temps d'estiu, és temps de restriccions per la covid-19, però la nova escola és present i no futur al nostre poble.\n👉🏻 L'Ajuntament de Vallmoll sempre al vostre costat.\nReserves per torns a la piscina municipal\n⭕ RESERVES PER TORNS A LA PISCINA MUNICIPAL ⭕\n➡ Per tal de donar una millor resposta a la demanda dels usuaris de la piscina municipal, a partir de demà les reserves es faran en torns de matí o tarda, de dilluns a diumenge.\n➡ Caldrà que, al trucar per reservar, indiqueu quin torn voleu, podent accedir-hi només durant el torn escollit.\n👉🏻 Recordeu que l'horari de matí és d'11 a 14 hores i el de tarda és de 16 a 19:30 hores.\nL'Ajuntament de Vallmoll al vostre costat.\nPublicat per Ajuntament a 9:34 Cap comentari:\nWifi oberta a l'Ajuntament\n⭕ Wifi oberta a l'Ajuntament ⭕\n➡ L'equip de govern acorda el servei de wifi oberta que donarà cobertura a la plaça de l'Ajuntament i les zones properes com el Centre Cultural i la pista poliesportiva.\n➡ Per poder connectar-se caldrà buscar la wifi al vostre dispositiu identificada amb el nom 𝗔𝗷𝗩𝗮𝗹𝗹𝗺𝗼𝗹𝗹_𝗳𝗿𝗲𝗲_𝘄𝗶𝗳𝗶 i autenticar-se amb el nom i una adreça de correu electrònic.\n➡ L'accés a la connexió admet dispositius mòbils, tabletes i portàtils.\n➡ Gaudim d'aquest servei ideat per a tots els vallmollencs i vallmollenques.\nPublicat per Ajuntament a 12:57 Cap comentari:\nComunicat suspensió actes Festa Major Estiu 2020\nBenvolgut veí / veïna,\n➡ Una de les principals responsabilitats que tenim els càrrecs públics és vetllar per la salut i benestar dels nostres convilatans. Actualment ens toca viure temps incerts i preocupants que afecten directament al present i futur de les nostres vides, davant d'una pandèmia sense precedents com és la Covid-19, virus altament agressiu i contagiós en llocs de més concurrència de persones.\n➡ L'equip de govern porta mesos avaluant de fer una Festa Major en un format més reduït, però tenint en compte els brots sorgits en poblacions del Camp de Tarragona i Catalunya "no ens la podem jugar" i, per prudència i responsabilitat, hem decidit suspendre tots els actes festius dels propers mesos, seguint les indicacions de les autoritats sanitàries; des del govern municipal volem posar pel damunt de qualsevol consideració la seguretat i salut dels vallmollencs i vallmollenques.\n➡ Volem agrair, explícitament i de tot cor, el grau de maduresa, recolzament, sensibilització i responsabilitat de tot el nostre poble davant d'aquesta situació; de ben segur evitarem contagis amb aquestes mesures preventives.\n➡ L'any vinent, un cop superada aquesta crisi sanitària, ens retrobarem per celebrar una immillorable i esplèndida Festa Major de Vallmoll.\nPublicat per Ajuntament a 11:48 Cap comentari:\nVisita del conseller d'Educació per a la presentació oficial de la nova escola a Vallmoll\n🔴 L'equip de govern informa de la visita del conseller d'Educació, l'Honorable Sr. Josep Bargalló i Valls, per a la presentació oficial de la nova escola a Vallmoll. La reunió també comptarà amb la presència de l'arquitecte, en Saül Garreta, i el seu equip de projecte.🔴\n⏰ L'acte s'esdevindrà el proper dimecres 29 de juliol al matí i tindrà lloc a les instal·lacions municipals.\n👉 Gaudim del present per a tenir un futur millor per als més petits l'endemà. Som-hi!!! 💪💪💪\nRecordatori servei de recollida d'andròmines\n➡ La recollida a domicili d'andròmines només es farà per a residus voluminosos (grans electrodomèstics, matalassos, somiers, etc). Treballadors de la brigada municipal els recolliran a la porta de casa vostra. La resta de residus que tingueu, caldrà que els porteu vosaltres a la deixalleria.\n➡ Aquest servei, el qual es realitzarà el tercer dilluns no festiu de cada mes, només s'ofereix als veïns i veïnes de Vallmoll que no tinguin cap possibilitat de portar-ho a la deixalleria.\n➡ Podeu sol·licitar la recollida trucant al 977637087, indicant el tipus d'andròmina.\n👉 Gràcies per la vostra col·laboració.\nDades reciclatge de la deixalleria de Vallmoll\n➡ Des de la seva obertura el dia 16 de maig del 2020, la deixalleria de Vallmoll ha acollit un gran nombre de vallmollencs i vallmollenques que han contribuït en el reciclatge de residus, col·laborant directament amb el medi ambient i mantenint un Vallmoll més net i saludable.\n➡ Les dades fins al dia d'avui són les següents:\n✅ Dia 16 de maig: 8 persones\n✅ Dia 23 de maig: 9 persones\n✅ Dia 30 de maig: 11 persones\n✅ Dia 6 de juny: 4 persones\n✅ Dia 13 de juny: 6 persones\n✅ Dia 20 de juny: 9 persones\n✅ Dia 27 de juny: 4 persones\n✅ Dia 4 de juliol: 10 persones\n✅ Dia 11 de juliol: 12 persones\n✅ Dia 18 de juliol: 12 persones\n➡ Un total de 85 habitants del nostre municipi han utilitzat el servei de la deixalleria. A més, l'Ajuntament ha donat servei de recollida domiciliària d'andròmines a 15 persones més. Bones xifres en només dos mesos de funcionament. 👏👏👏\n➡ Vallmoll, totalment conscienciat amb el medi ambient. La responsabilitat és només NOSTRA. Bona feina, Vallmoll. Continuem...\n👉 L'Ajuntament de Vallmoll sempre al vostre costat.\nPublicat per Ajuntament a 16:00 Cap comentari:\nActes d'incivisme: andròmines al bosc\n➡ Des de l'Ajuntament de Vallmoll seguim treballant i apostant pel reciclatge ♻. Són diverses les accions pertinents i, tot i així, encara ens trobem amb actes d'incivisme per part d'una minoria. Hem de saber que llençar andròmines al bosc, camins o carrers ens afecta a tots els vallmollencs i vallmollenques.\n🔴 Si us plau, siguem responsables! NO MÉS ANDRÒMINES llençades al CARRER. Adrecem-nos SEMPRE a la DEIXALLERIA.\nPublicat per Ajuntament a 10:24 Cap comentari:\nPropera obertura piscina municipal - accés restringit\n🔴 PROPERA OBERTURA PISCINA MUNICIPAL - ACCÉS RESTRINGIT 🔴\nAforament màxim 60 persones\n➡ A partir de dimecres dia 15 de juliol la piscina s'obrirà EXCLUSIVAMENT per a veïns i veïnes de Vallmoll (persones empadronades o amb segones residències). L'entrada està subvencionada.\n➡ L'accés al recinte queda condicionat al compliment de les següents normes:\n✅ Només es podrà accedir amb cita prèvia, trucant a les oficines de l'Ajuntament (977637087) el dia laborable anterior a la reserva. Només es podrà fer reserva, com a màxim, per la unitat familiar.\n✅ S'entrarà per la porta principal.\n✅ Caldrà presentar el DNI.\n✅ Es prendrà control de la temperatura, i només es podrà accedir en cas de que aquesta sigui inferior a 37.3 ºC\n✅ S'entrarà en xancles, d'ús exclusiu de la piscina, passant pel pediluvi.\n✅ No es podran utilitzar els vestidors ni les dutxes interiors.\n✅ Només s'hi podrà accedir en roba de bany.\n✅ Es seguiran les indicacions del personal municipal.\nPreguem que, pel bé de tots, es respectin aquestes mesures de seguretat. Siguem responsables!!!\nD'11 a 14 hores i de 16* a 19:30 hores\n* Els dies que hi ha natació (fins el 24 de juliol) s'obrirà a les 17:00 h\n👉 L’Ajuntament es reserva el dret a tancar aquestes instal·lacions, modificar mesures o realitzar qualsevol canvi que cregui necessari.\nMascareta obligatòria a tota Catalunya\n➡ Segons la roda de premsa esdevinguda ahir, a partir d'avui, dijous, és obligatori portar mascareta encara que es pugui mantenir la distància de seguretat.\n➡ Amb l'entrada en vigor d'aquesta mesura, el govern pretén frenar el ritme de contagis de coronavirus.\n➡ Tota la informació a 👉 http://ow.ly/U8Qc50At32x\nNou calendari d'impostos i taxes\n🔴 NOU CALENDARI D'IMPOSTOS I TAXES 🔴\n➡ A causa de la covid-19, es van modificar els terminis de pagament d'impostos i taxes corresponents a l'exercici 2020. Aquests són els nous terminis:\n✅ Concepte: Subministrament d'aigua\nPeríode en voluntària:\n- Del 30/04/20 al 31/08/20\n- Del 30/07/20 al 02/11/20\n- Del 30/10/20 al 31/12/20\n- Del 29/01/21 al 31/03/21\n✅ Concepte: Impost de vehicles de tracció mecànica (IVTM)\nPeríode en voluntària: del 27/03/20 al 31/07/2020\n✅ Concepte: IBI Urbana\nPeríode en voluntària: del 30/06/20 al 30/09/20\n✅ Concepte: IBI Rústica\n✅ Concepte: Impost d'Activitats Econòmiques (IAE)\nPeríode en voluntària: del 30/07/20 al 2/11/20\n✅ Concepte: Taxa ocupació domini públic (padró de guals)\nPeríode en voluntària: del 30/07/20 al 2/11/2020\n✅ Concepte: Taxa conservació de cementiri\nPeríode en voluntària: del 30/07/20 al 02/11/20\n➡ Lloc: BASE Gestió d'ingressos Locals\n➡ Els rebuts domiciliats es cobren quinze dies abans de la finalització del període de voluntària.\n👉 Podeu trobar més informació a www.base.cat.\nPublicat per Ajuntament a 15:08 Cap comentari:\nAccés a la piscina municipal: natació i aquagym\n🔴 ACCÉS A LA PISCINA MUNICIPAL: NATACIÓ I AQUAGYM 🔴\n➡ A partir de dilluns dia 6 de juliol la piscina s'obrirà EXCLUSIVAMENT pels cursos de natació i aquagym. L'accés al recinte queda RESTRINGIT només als usuaris d'aquestes activitats, que no podran anar amb acompanyants, i entraran amb les següents condicions:\n✅ S'entrarà per la porta principal\n✅ A l'entrada es prendrà control de la temperatura, i només es podrà accedir en cas de que aquesta sigui inferior a 37.3 ºC.\n✅ S'entrarà en xancles, passant pel pediluvi.\n✅ En cas de necessitar algun material per desenvolupar l'activitat, cadascú haurà de portar el seu i ocupar-se de la seva higiene, no podent-lo deixar a la piscina.\n➡ Preguem que, pel bé de tots, es respectin aquestes mesures de seguretat.\n👉 L'Ajuntament de Vallmoll al vostre costat. L'alcalde, Josep Lluís Cusidó i Prats.\nPublicat per Ajuntament a 9:47 Cap comentari:\nSubvenció IBI i IVTM amb motiu de la COVID-19\n🔴 SUBVENCIÓ IBI I IVTM AMB MOTIU DE LA COVID-19 🔴\n➡ Documentació que cal presentar per a demanar les subvencions d'IBI urbana i/o l'Impost de Vehicles de Tracció Mecànica:\n✅ Presentar la corresponent instància a l'Oficina d'Atenció al Ciutadà de l'Ajuntament de Vallmoll.\n✅ Fotocòpia del DNI o NIE (ha d'estar en vigor).\n✅ Presentar els rebuts de l'IBI i/o de l'Impost de Vehicles de Tracció Mecànica.\n✅ Certificat d'afiliat i en situació d'alta en la data de declaració de l'estat d'alarma en qualsevol règim de la Seguretat Social o, si s'escau, en una de les mutualitats substitutòries del RETA.\n✅ Certificat d'atur o d'ERTO expedit per l'entitat gestora de les prestacions, acreditant una durada mínima de 30 dies naturals.\n✅ Document de titularitat del compte bancari.\n👉 Nota 1: Per ser atorgada aquesta subvenció cal estar al corrent de les obligacions fiscals amb l'Ajuntament i la resta d'administracions.\n👉 Nota 2: Aquesta subvenció és incompatible amb d'altres percebudes pel mateix concepte.\n👉 Nota 3: Per ser beneficiari d'aquesta subvenció caldrà acreditar l'empadronament a Vallmoll amb anterioritat al 14 de març de 2020 de tots els membres de la unitat familiar.\n➡ Recordeu que el termini per sol·licitar la present subvenció finalitza el dia 20 de desembre de 2020.\nPublicat per Ajuntament a 11:33 Cap comentari:\nActe oficial de la signatura del conveni per a la ...\nVisita del conseller d'Educació per a la presentac...


Dimiteix el Ministre d’Economia japonés – Japanzone.cat\nDesprés de visitar la regió de Fukushima el passat dijous dia 8, Hachiro va fer broma amb els periodistes dient-los que era “radioactiu”, i també va qualificar de “ciutat fantasma” les àrees properes a la central nuclear afectada pel tsunami del mes de març. Quan es va saber, va iniciar-se un allau de crítiques tant des del partit polític de l’oposició com des del propi partit de Hachiro i també des de l’opinió pública, que van considerar que eren comentaris inapropiats i amb manca de sensibilitat vers els milers de persones que s’havien vist afectades pel tsunami i la posterior crisi nuclear.\nHachiro es va veure obligat a demanar perdó al poble japonpès i als afectats de Fukushima i posteriorment a posar el seu càrrec a disposició del Primer Ministre, Yoshikiko Noda. Sens dubte que és un cop fort pel recentment estrenat govern japonès.\nPublicat el 12/09/2011 12/09/2011 Autor AoiCategories NotíciesEtiquetes Fukushima, Yoshihiko Noda\n5 pensaments sobre “Dimiteix el Ministre d’Economia japonés”\n13/09/2011 a les 16:43\nI aqui no marxen ni amb aigua calenta…\n14/09/2011 a les 17:46\nJa ho pots ben dir… I havent fet coses molt més greus!\nAnterior Entrada anterior: ‘Bola de drac’ torna a TV i internet\nSegüent Entrada següent: Concerts de Pe’z (The Samurai Jazz Band)


Construcció i rehabilitació d'obra pública | Construo-Co\nNo només construcció, també rehabilitació d’edificis públics\nObra nova pública residencial: projectes de vivendes de protecció oficial\nEl manteniment i la rehabilitació: gran part de les construccions públiques requereixen de serveis especialitzats de manteniment ja sigui preventiu o correctiu. La participació en aquests treballs depenen de licitacions, invitacions i adjudicacions directes en les que Construo hi participa.\nDins de la construcció d’equipaments públics són molts els elements que condicionen l’èxit d’un projecte. Només amb un correcte tractament de les tècniques i materials de construcció i la perfecta execució de cada una de les fases, podem parlar d’una construcció perfectament realitzada.\nProjectes d'obra nova pública en tot tipus de construccions


Il Glicine Antico Orvieto Itàlia - Ofertes d'hotels amb els MILLORS DESCOMPTES EN LÍNIA\nVia Marte 14, Canale, Orvieto, Itàlia, 05018 - Molt bona ubicació - Veure al mapa\nMés informació sobre Il Glicine Antico\nSituat a Orvieto City Center, Il Glicine Antico és el lloc perfecte per gaudir de Orvieto i els seus voltants. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAmb una oferta de serveis hotelers superior i ampla gama d'entreteniment, Il Glicine Antico és compromet a que la seva estada sigui el més còmoda possible. L'hotel ofereix accés a una gran gama de serveis, inclosos Wi-Fi gratuït en totes les habitacions, aparcament de cotxes, habitació familiar, s'admeten animals de companyia.\nTotes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Les seves instal.lacions de primera i una situació excelent fan de Il Glicine Antico la base perfecta per a gaudir de la seva estada a Orvieto.


Ajuntament de l'Arboç - Notícies\nEl documental “26 d´abril, Play Again” es projecta a l´Arboç el proper divendres 29 de març\nUn documental que tracta sobre la conscienciació social, la reivindicació d’un esport lliure de violència, l’amistat i també la superació personal.\nComptarà amb la presència del protagonista que en acabar respondrà les preguntes dels assistents.\nObres de millora al camp de futbol municipal de l´Arboç\nL’Ajuntament de l’Arboç ha realitzat obres de millora al camp de futbol de l’Arboç durant les darreres setmanes per tal de millorar les instal.lacions i arreglar desperfectes. Han estat petites actuacions en diferents punts del recinte.\nL´Arboç executa obres de millora a la xarxa de subministrament d´aigua a la vila\nL’objectiu és el de reduir les pèrdues per augmentar l’eficiència en el subministrament.\nL´Ajuntament de l´Arboç organitza un festival per recaudar fons per una entitat de la vila dedicada a la defensa i recuperació d´animals abandonats\nEs dirà “L’Arboç Remember Festival” i serà el proper 30 de març .\nL´Ajuntament impulsa dos nous cursos de formació en informàtica gratuïts\nDirigits a persones amb nocions bàsiques que vulguin adquirir més coneixements. Degut a l’increment de persones interessades a realitzar aquests cursos, es seleccionaran els alumnes per rigurós ordre d´inscripció.\nEls germans arbocencs Marc i Ricard Ribas participen a la 11ena edició de la Panda Raid\nL’Ajuntament de l’Arboç ha col.laborat amb 300€ de material escolar i altres materials per entregar en alguna escola de les localitats per les quals passin durant el Ral.li.\nL´Ajuntament de l´Arboç convoca la reunió del procés participatiu per als joves per decidir els grups que actuaran al concert jove de la Festa Major 2019\nEs farà el proper 18 de març a les 19 hores al primer pis de la Casa de Cultura.\nL´Ajuntament de l´Arboç dona suport a la vaga feminista amb motiu del Dia Internacional de les Dones.\nL´Ajuntament de l´Arboç dóna suport a la vaga feminista amb motiu del Dia Internacional de les Dones.\nLa VIII Edició de la Fira Modernista del Penedès serà el cap de setmana del 4 i 5 de maig de 2019\nL’edició d’enguany es retrassa per no coincidir amb les eleccions generals.


Gráficas Condal, impremta offset i digital a Terrassa especialitzada en la fabricació de bosses i sobres de paper.\nPapers estucats i materials especials, també reciclats.\nPel·liculats brillants o mat, també peliculalts soft touch.\nCordons de cotó, sintètics i cinteria.\nReforç de la base i les solapes.


Ha arribat fa poc a les llibreries el volum Rompiendo filas (Inedita Editores), de l'escriptora israeliana Ronit Chacham. D'entre la gran quantitat de llibres que tracten aspectes del conflicte d'Orient Mitjà, aquest aporta una visió nova i d'un interès especial. Rompiendo filas, amb el subtítoNegarse a servir en Cisjordania i Gaza, és un recull d'entrevistes amb nou refuseniks, és a dir, membres de l'exèrcit israelià que es neguen a servir als territoris ocupats de Cisjordània i Gaza.\nL'interès principal del llibre prové del relat de les motivacions i plantejaments que han portat aquests homes a tenir el «coratge de negar-se» (Courage to refuse és el nom d'una de les organitzacions de refuseniks que han tengut més ressò tant a l'interior d'Israel com internacionalment). En la majoria dels casos la decisió de negar-se a participar en missions de l'exèrcit als territoris ocupats no prové de cap inclinació ideològica ni de cap posicionament previ a la vivència directa de l'ocupació. L'interès d'aquestes històries, que va més enllà del conflicte d'Orient Mitjà, és en aquesta experiència humana de retrobar-se a un mateix en la negativa a participar en la injustícia, una negativa que no neix tant de l'intel·lecte com de les vísceres. Són històries, per exemple, d'homes que servien en un lloc de control des del qual observaven la vida quotidiana, tan difícil i també tan semblant a altres vides quotidianes, d'uns palestins que els havien pintat com a monstres. Homes, com diu un d'ells, que decideixen negar-se a servir als territoris ocupats per poder mirar-se al mirall una altra vegada.\nAprenem, amb les entrevistes, que fer-se refusenik requereix un procés de trencament amb un ampli consens social, amb un ambient familiar que pot sentir la «deserció» com una traïció, i amb uns amics que fan de l'exèrcit una peça fonamental en la conformació de la pròpia identitat com a israelians. Una de les lliçons d'aquest llibre és que un dissident és sempre algú que ha pogut recuperar la seva llibertat, i que per fer-ho ha hagut d'esforçar-se a superar molts de condicionants: «He estat empresonat, però em sent més lliure que la majoria dels israelians», afirma un altre, en una frase que podrien haver dit Nelson Mandela, Ali Lmrabet, Raúl Rivero o Vaclac Havel.\nHi ha un altre aspecte a destacar, i que trenca amb el tòpic del dissident com algú amb gust per l'estètica de la radicalitat buida, o pel testimonialisme estètic i estèril. Tots aquests homes prenen la seva opció des del sentiment de servei al seu país. Han entès que l'ocupació és la gran enemiga de la societat israeliana, que s'ha habituat a la satanització del que és diferent i a la dificultat per posar-se en la pell de l'altre. «La millor manera de servir a la teva societat és negant-te a perpeturar les seves injustícies». «La moral nacional no es pot reconstruir entorn de la injustícia». Si es neguen a servir a Cisjordània i Gaza és perquè ho consideren una obligació cívica.\nAlguns d'ells fins i tot veuen la seva opció com el resultat a la seva fidelitat al projecte original que va guiar la creació de l'estat d'Israel. La posició derefusenik, diu un d'ells «és l'única posició sionista que es pot assumir avui en dia». Ho és així des d'un punt de vista pràctic (l'ocupació pot conduir finalment a la desaparició de l'estat d'Israel), i també des d'un punt de vista moral: una nació construïda sobre la injustícia no respon al somni dels que volien crear una llar nacional per als jueus que fugien d'una persecució secular, duita al paroxisme amb l'Holocaust. No falta qui fa una lectura religiosa de la seva negativa, recordant que els textos bíblics parlen de perdó i reconciliació: una reflexió molt saludable, en una societat recorreguda pel fantasma de la guerra santa.


La derrota a Banyoles situa el CH Sant Esteve Sesrovires en zona de descens - Regió7 :: El Diari de la Catalunya Central\nLa derrota a Banyoles situa el CH Sant Esteve Sesrovires en zona de descens\nlluís canals 28.10.2019 | 00:07\nLa derrota a Banyoles situa el CH Sant Esteve Sesrovires en zona de descens Regió7\nEl partit a Banyoles era fonamental per a dos equips que han presentat candidatura a lluitar per eludir la zona de descens en aquest inici de competició.\nEls jugadors dirigits per Oliver Roy i Fran Cabrero van iniciar el duel intensos, concentrats i efectius tan en defensa com en atac. Aquest fet va propiciar que els del Baix Llobregat Nord de seguida assolissin diferències remarcables en el marcador. Al minut 10, els visitants havien obert una escletxa de quatre gols (2 a 6), que s'havia consolidat cinc minuts després (5 a 8). La reacció dels del Pla de l'Estany es va produir en els últims deu minuts. Els locals van equilibrar el marcador al minut 25 (11 a 11) i la igualtat es va mantenir en finalitzar un primer període igualat (13 a 13).\nA la represa, un parcial favorable als banyolins de 5 a 1 va atorgar un perillós avantatge als locals (18 a 14). Els jugadors de Sergi Baguer van evidenciar en els següents minuts prou maduresa per administrar aquest avantatge. Els de Sant Esteve no van poder minimitzar-lo en cap moment.\nLa cinquena derrota en sis jornades aboca l'equip sesrovirenc a la quinzena i penúltima posició de la taula classificatòria, amb només 2 punts. Dimecres que ve, els d'Oliver Roy i Fran Cabrero rebran al Sanes Arena el filial del BM Granollers, a les 21.30 hores.


L'AUTORITAT PORTUÀRIA DE BALEARS INICIARÀ EL PROPER 18 DE MARÇ LES OBRES DE REMODELACIÓ DEL PORT DE EL MOLINAR | Ports de Balears\nInici » L'AUTORITAT PORTUÀRIA DE BALEARS INICIARÀ EL PROPER 18 DE MARÇ LES OBRES DE REMODELACIÓ DEL PORT DE EL MOLINAR\nAquest matí, l'APB ha informat als socis i usuaris amb dret a amarratge del Club Marítim del Molinar de Llevant (CMML) de l'inici de les obres i que la seva concessió finalitza el 16 de març. Amb la finalitat d'evitar en la major mesura molèsties als titulars de les embarcacions amarrades, l'APB posarà a disposició del CMML, prèvia sol·licitud d'aquest, uns pantalans flotants, una superfície en terra i uns mòduls prefabricats a les instal·lacions del Portitxol perquè, durant el període que durin les obres, puguin traslladar-hi totes les embarcacions sota la seva gestió.\nTambé ha estat informat que a partir del proper 16 de març finalitza també la concessió de l'edifici de l'actual seu del CMML en la qual es realitza una activitat de restaurant. Si el CMML vol continuar amb aquesta activitat, durant el temps que sigui compatible amb l'execució de les obres, podrà sol·licitar-ho expressament. En cas contrari, el club no podrà seguir gestionant el restaurant.\nContinuïtat de la gestió\nEn el mateix sentit, l'APB ha comunicat al CMML que, en cas d'estar interessat a continuar la gestió de les instal·lacions que ha vingut gestionant fins ara, podrà sol·licitar una competència de projectes, conformi estableix l'article 86 del Text Refós de la Llei de Ports de l'Estat i de la Marina Mercant.\nAmb aquesta actuació, l'APB vol garantir els objectius de compaginar l'activitat privada socioesportiva amb els interessos de tots els ciutadans, conservant les dimensions actuals i el caràcter social de les instal·lacions nàutiques. Sense que creixi el mirall d'aigua ocupat, es pretén garantir la pràctica de les activitats recreatives i esportives que tenen lloc en aquest port. També s'optimitzarà la superfície de terra, dedicant més espai a l'escola de vela, la qual permetrà fomentar aquest esport entre els més joves.\nLa remodelació contempla actuacions de millora de les instal·lacions marítimes, així com la remodelació de l'actual edifici, el qual mantindrà les seves actuals característiques, i la re urbanització de la zona, donant continuïtat al passeig marítim.


Sotsvegueria d'Igualada - Viquipèdia, l'enciclopèdia lliure\nLa Sotsvegueria d'Igualada és una sotsvegueria, una antiga demarcació administrativa, depenent de la vegueria de Vilafranca i després de la vegueria de Barcelona. La sotsvegueria comprenia la rodalia d'Igualada i no sempre ocupà el mateix territori, ja que el 1467 se li integrà els pobles de Capellades, Castellolí, Claramunt, Espoia, Espelt, Òdena, Orpí, la Torre de Claramunt, Sant Martí de Tous i Vilanova del Camí. El 1508 perdé els termes dels castells d'Òdena, Montbui i Claramunt en favor de la vegueria de Manresa durant un temps. I durant un temps pertanyeren a la sotsvegueria Rubió, Jorba i Copons que més tard foren retornats a la vegueria de Cervera.\nEl 1233 constava com a sotsvegueria de la Vegueria de Vilafranca o del Penedès, desaparegué al segle xiv i al mateix segle, el 1381, passà a formar part de la Vegueria de Barcelona. Amb els decrets de Nova Planta es posà fi a la sotsvegueria i el territori passà a pertànyer al corregiment de Vilafranca.\n«sotsvegueria d'Igualada». L'Enciclopèdia.cat. Barcelona: Grup Enciclopèdia Catalana.\nObtingut de «https://ca.wikipedia.org/w/index.php?title=Sotsvegueria_d%27Igualada&oldid=25474134»\nAntigues sotsvegueries de Catalunya\nLa pàgina va ser modificada per darrera vegada el 19 nov 2020 a les 22:10.